Under torsdagens besøk til den terrorrammede moskeen Al-Noor Islamic Centre i Bærum, forsøkte kronprins Haakon å håndhilse på den unge kvinnen Sriha. Hånden hans ble bare hengende i luften.

Ifølge islam.no kan Koranen tolkes til at det er en stor synd å røre en av det motsatte kjønn, om dette ikke er er ens egen ektefelle. Av den grunn kan et håndtrykk, som er svært integrert i det norske samfunn, by på utfordringer for muslimer i møte med det motsatte kjønn.

For å unngå berøring, har enkelte muslimer en egen etikette ved hilsning; legge høyre hånd over brystet og nikke til vedkommende. Etter det mislykkede håndhilsing-forsøket, valgte kronprinsen å benyttet denne hilsemetoden under resten av besøket.

Kronprins Haakon la hånden på brystet da han hilste på resten av de oppmøtte, her ved Faiza (i midten) Fatima (.v.) og Sriha. Foto: Heiko Junge / NTB scanpix

Blant dem som reagerer på opptrinnet mellom kronprinsen og den muslimske kvinnen, er sjefredaktør i den kristne avisen Dagen, Vebjørn Selbekk. Han skriver på Twitter:

– Jeg mener det er respektløst når kronprins Haakon blir stående med hånden ut i løse luften fordi en kvinne nekter å håndhilse på ham fordi han er mann. Såpass aktelse bør man kunne vise vår kommende konge og statsoverhode.

– Bør forholde seg til skikkene

Rådgiver i Human-Etisk Forbund, Didrik Søderlind, svarte på Selbekks twittermelding med en annen oppfatning:

– Jeg er litt delt her. Instinktene mine sier at han er gjest i dette huset og da bør han kanskje forholde seg til skikkene man finner der.

Jeg er litt delt her. Instinktene mine sier at han er gjest i dette huset og da bør han kanskje forholde seg til skikkene man finner der. — Didrik Søderlind (@DidrikSoderlind) August 23, 2019

Kulehull og blodflekker er fortsatt synlig i Al-Noor-moskeen etter angrepet den 10. august i år. Bærumsmannen Philip Manshaus (21) er siktet for terror i forbindelse med hendelsen. Kronprins Haakon uttalte torsdag til NTB at besøket gjorde sterkt inntrykk. Styreleder ved Islamsk Råd Norge, Abdirahman Diriye, satt stor pris på det kongelige besøket:

– Vi setter stor pris på kronprinsens støtte og tilstedeværelse. Og vi setter ikke minst pris på dialogen vi har hatt med Slottet, som har vært helt fantastisk.

Huitfeldt fikk ikke håndhilsning av iransk minister

Debatten om hvorvidt muslimer bør håndhilse på det motsatte kjønn eller ikke, har vært aktuell i media flere ganger. Torsdag besøkte Irans utenriksminister, Mohammad Javad Zarif, Oslo. Anniken Huitfeldt (Ap) var blant dem som tok ham imot, men fikk ingen håndhilsning.

– Slik er det alltid, sa Huitfeldt til NTB. I stedet hilste hun ved å legge hånden på sitt eget bryst, men ville ikke utdype saken ytterligere:

– Det er ikke min oppgave å kommentere deres omgangsformer.

Leder Anniken Huitfeldt og nestlederne Michael Tetzschner og Christian Tybring-Gjedde i Stortingets utenriks- og forsvarskomité møter utenriksminister Javad Zarif under hans besøk i Norge. Han ville ikke håndhilse på Anniken Huitfeldt. Foto: Vidar Ruud / NTB scanpix

Nektet å håndhilse på kvinner – mistet jobben

I fjor sommer skrev Dagsavisen om småbarnsfaren «Josef» som mistet vikarjobben sin på Ekeberg skole fordi han nektet å håndhilse på kvinner.

Saken var oppe i Diskrimingeringsnemda, som konkluderte med at skolen hadde saklig grunnlag og rett til å ikke fortsette ansettelsesforholdet.

Leder i Organisasjon mot offentlig diskriminering (OMOD) Akhenaton Oddvar De Leon, fortalte til Dagsavisen at han synes konklusjonen var «utrolig»:

– Jeg er overrasket over at vi ikke fikk medhold overfor skolen, sier han.

I konklusjonen fra Diskrimingeringsnemda, fremhevde de at skolen er forpliktet gjennom opplæringsloven til å motarbeide diskriminering på bakgrunn av kjønn.

De mente videre at kravet om håndhilsning på både kvinner og menn var nødvendig for å oppnå formålet om likebehandling.

Les også : Reaksjon mot muslimsk lærer som nektet å håndhilse, er ikke diskriminering